b'\n_START_ARTICLE_\nEttore Scola\n_START_PARAGRAPH_\nEttore Scola (10. toukokuuta 1931 Trevico \xe2\x80\x93 19. tammikuuta 2016 Rooma) oli italialainen elokuvaohjaaja ja -k\xc3\xa4sikirjoittaja._NEWLINE_Scola debytoi k\xc3\xa4sikirjoittajana 1953 ja ohjasi ensimm\xc3\xa4isen elokuvansa 1964. Meh\xc3\xa4n rakastimme toisiamme niin paljon (C\xe2\x80\x99eravamo tanto amati) oli vuonna 1974 huomattava kansainv\xc3\xa4linen menestys._NEWLINE_Elokuvan Tanssit (Le bal) ohjaus toi Scolalle vuonna 1984 sek\xc3\xa4 C\xc3\xa9sar-palkinnon ett\xc3\xa4 Berliinin elokuvajuhlien Hopeisen karhun. Muihin tunnettuihin Scolan elokuviin kuuluu Kohtaaminen Roomassa (Una giornata particolare, 1977)._NEWLINE_Scola voitti Golden Globen 1978. Lis\xc3\xa4ksi muutamat h\xc3\xa4nen elokuvistaan olivat ehdolla Oscar-palkinnon saajaksi. Scola palkittiin Cannesin elokuvajuhlilla, ja h\xc3\xa4n oli useaan otteeseen ehdolla Kultaisen palmun saajaksi._NEWLINE_Scola jatkoi uraansa 2000-luvulle saakka. H\xc3\xa4n kuoli 84-vuotiaana roomalaisessa sairaalassa 19. tammikuuta 2016.'